Onthaalplek beboet oor diskriminasie teen gaysDie Gelykheidshof het ŉ onthaalplek beboet en beveel om homoseksuele mense op sy perseel toe te laat, nadat ŉ lesbiese paartjie verbied is om hulle huweliksonthaal daar te hou. Volgens die Universiteit van Pretoria se menseregtesentrum het die paartjie ŉ klag aanhangig gemaak nadat hulle verlede jaar verbied is om hul troue by die Sha-Mani onthaalplek in Alberton te hou. Die hof het Sha-Mani Dinsdag beveel om R20 000 te betaal aan OUT, ŉ nie-regeringsorganisasie wat gesondheidsdienste verskaf aan homoseksuele mense. Volgens Frans Viljoen, ŉ verteenwoordiger van die menseregtesentrum, het Francis en Liani Buitendag Sha-Mani vir die eerste keer in Maart verlede jaar besoek. Die paartjie is vroeër die jaar in die eg verbind. Viljoen sê die paartjie kon nie daarin slaag om ŉ datum te kry vir hul onthaal nie. Personeel by Sha-Mani het glo aan hul gesê dat daar nie ŉ datum beskikbaar is nie. “Hulle het die hulp van hul heteroseksuele vriende ingeroep, wat uitgevind het dat daar wel datums beskikbaar was.” Viljoen sê Sha-Mani het die paartjie van die geleentheid ontneem om ŉ onthaalplek van hul keuse te kies.